
			DET BRENNER!

			Sunniva Vagstad & Dominic Munton

		

	
		
			Om boka:

			Et rollespill ender i katastrofe da det plutselig begynner å brenne i skogen.

			Alle flykter fra flammene og kommer seg trygt ut. Alle, bortsett fra én.

			I forsøket på å finne ut hva som egentlig skjedde med Isak, setter Siv og Ben sin egen fremtid på spill.

			Det brenner! handler om de store tingene: livet, døden og forelskelse. Og klima.

		

	
		
			Om forfatterene:

			SUNNIVA VAGSTAD (f. 1987) er en ingeniør fra Førde, og DOMINIC MUNTON (f. 1986) er en engelsk eventyrer. I 2017 møttes Vagstad og Munton i Sverige. De er nå gift og bor i Oslo. Vagstad gav ut romanen Fritt fall for voksne våren 2020.

			Det brenner! er deres første bok for barn.

			Siv

			Vikinger på tokt

			Siv stopper ved utkikkspunktet og puster ut. Sola steker gjennom vikingkjolen, og armen verker av vekten til sverdet. Hun nøler litt før hun lar sverdtuppen treffe røttene på bakken. Har hun ikke lest at en ekte kriger hviler mens hun kan? Så snart hun hører de andre, skal hun skynde seg å løfte sverdet igjen.

			Hvorfor er de så treige? Det eneste hun ser bak seg er tett skog. Foran seg, derimot, har hun full utsikt. Skogen strekker seg tørr og gul helt ned til elva. Selv om det er midt i juni har det regnet så lite at det ikke har rukket å bli grønt. Over elva ruver den turkise hengebroa som fører over til andre siden, til skolen og resten av bygda. Nei, ikke skolen. Klosteret. 

			Siv kniper øynene sammen. Prøver å forvandle skolen til et kloster fra sagaene om vikingene. Hvor langt kan det være herfra ned til elva? Fem hundre meter? Om bare de andre kunne skynde seg! I tillegg til å komme seg til klosteret, må de finne en måte å snike seg inn på. Men de andre oppfører seg som om de er på søndagstur, mer enn vikingtokt.

			Der.

			Buskene rasler, og kvistene knekker. Siv snur seg og hever sverdet. Ut av skogholtet kommer først Elias, deretter Ylva. Isak kommer sjanglende helt bakerst.

			«Hva driver dere med?» sier Siv. «Klokka er fem allerede. Mamma dreper meg om jeg kommer for sent igjen.»

			Elias kommer opp på siden av henne. Under skinnvesten er overkroppen hans bar, og det lange håret ligger i en flette bak på hodet. Det er akkurat sånn frisyre vikingene har på film, men Elias ser likevel mer ut som Sivs lillesøster. Han peker på Isak, som svaier under en diger ryggsekk. 

			«Vi hadde vært her for evigheter siden hvis ikke trellen hadde vært så treig.»

			Etter at Elias fant ut at trell betyr vikingslave, har han brukt ordet så ofte at det er flaut. alltid om Isak. Siv prøver å møte blikket til Isak, men finner det ikke. Hun er redd han snart får nok av hele spillet. 

			«Er du helt dust?» sier hun til Elias. «Sekkene skal ligge ved broa! Tror du vikingene hadde med seg Adidas-sekk på tokt?»

			 Siv kjenner seg sliten. Hvorfor må Elias alltid gå ut av rollen? Alltid skal han ta med ting som ikke passer, mase om en eller annen prøve eller dra frem mobilen for å ta selfier av seg selv i kostyme. 

			I begynnelsen var laiv Siv og Ylvas greie. De satt oppe i timevis og sydde kostymer, spikket sverd i sløydsalen og leste på nettet om hvordan man laivet. Ifølge nettet bør man ha fiender å slåss mot. Men de eneste som ville være med var Elias og Isak, og ingen av dem var interessert i å være fiender. Så istedenfor å utkjempe store slag, måtte de ta til takke med å dra på tokt. Det vil si å late som ungdomsskolen var et kloster de skulle bryte seg inn i.

			«Tror du vikingene holdt på i timevis uten mat?» spør Elias. 

			Han napper speiderkniven opp fra slira og sjonglerer den rundt fingrene. 

			«Slapp av, Siv. Slutt å være så sjefete», fortsetter han og snur seg mot Ylva. «La oss finne ved.» 

			De to forsvinner inn i skogholtet til lyden av Ylvas lette latter.

			«Hallo!» roper Siv etter dem. «Jeg må være hjemme til åtte!»

			Fra langt inne i skogen hører hun tørre grener knekke.

			Typisk! Etter at Elias ble med, har Ylva sakte, men sikkert sluttet å sy kostymer og snakke om alver eller vikingskip. Nå syr hun heller trange klær hun går med på skolen, og det eneste hun snakker om er Elias. 

			Isak står og stirrer etter Elias og Ylva. I dag har han på seg en kjortel som ser ut som den er laget av en striesekk. Men han ser ikke mye ut som en trell. Selv den skitne striesekken klarer ikke dempe de lyse krøllene og fregnene som har kommet frem over nesa hans. Når ble han så kjekk?

			«Elias er en gymsokk», mumler Siv.

			«Jeg tror ikke pålitelighet er en vikingkrigers sterkeste side», sier Isak.

			Han smiler skjevt. Like raskt som smilet kom, forsvinner det igjen.

			«Men altså», fortsetter han, «vi burde ikke lage bål. Det har ikke regnet på flere uker.»

			«Si det til dem, ikke meg.»

			«Kanskje jeg har mer tro på deg.» 

			Han ser bort mens han sier det. Fikler med en stein. Inni Siv sitrer det. Hun åpner munnen. Men før hun kommer på noe interessant å si, hører hun stemmen til Elias.

			«I dag knekker greinene bare du rører dem!»

			Både Elias og Ylva har armene fulle. De slipper greinene på bakken og stabler dem i en liten pyramide. Elias klapper seg på lomma og banner. 

			«Jeg glemte å ta med papir. Hvordan skal vi få fyr på bålet?»

			«Bjørkebark», sier Siv uten å tenke seg om. «Vikingene hadde vel ikke papir.» 

			Først etter å ha sagt det, husker hun hva Isak sa. Hun kikker på ham.

			Men Isak ser ikke ut som han følger med. Det slår Siv at han heller ikke protesterte da Elias klagde på at han var treig. Har han vært litt fjern i hele dag?

			Da Siv kikker opp, er Ylva allerede borte ved trærne. Hun stopper ikke ved bjørka, men ved en furu. Lener seg inn mot stammen slik at bare det røde håret er synlig. 

			«Enda bedre — kvae!» 

			Ylva holder håndflata triumferende opp foran dem. Mellom fingrene glinser det seigt. 

			«Sa de ikke i naturfagstimen at dette praktisk talt fungerer som tennvæske?» 

			Alt som kan få fyr på bålet litt raskere, tenker Siv. Fing­rene hennes kribler etter å sjekke klokka på telefonen i lomma. Men det er slike ting hun ville kjeftet på de andre for.

			«Det er altfor tørt til å lage bål», sier Isak. Stemmen hans er lav, men bestemt.

			Siv kikker raskt på Elias for å se hvordan han reagerer.

			«På Vestlandet? Er du dum?» ler Elias. «Her er alt vått på bunnen.» 

			Han slår seg på brystet og fortsetter med dyp vikingkrigerstemme: «Hva venter du på, trell? Maten ligger i sekken.» 

			Fra lomma drar han opp en lighter, og tenner på greinene. Bålet blusser opp umiddelbart.

			«Dæven», sier Elias og klasker håndflaten mot Ylvas. «Du er et geni!»

			Ylva ler hjertelig og gjemmer ansiktet bak håret. 

			Lufta får et drag av brent furu. Selv i den stekende sola lukter det jul.

			I flere lange sekunder stirrer Isak på bålet. Så går han mot det. Han tar en runde rundt flammene, sparker vekk greiner som ligger strødd rundt, finner noen steiner og rammer inn bålet. Elias grynter. Isak åpner sekken, henter frem søtpoteter og begynner å kutte dem opp. Mens Isak arbeider, gir Siv seg selv lov til å kikke på ham. Vanligvis passer hun på ikke å stirre for mye, vil ikke det skal bli for åpenbart. Aldri i verden om hun skal være like klein som Ylva er rundt Elias. 

			Isak ser opp og møter blikket hennes.

			Siv rykker til. Renser halsen. 

			«Særlig at vikingene spiste søtpoteter», sier hun. «Og de pakket dem iallfall ikke inn i aluminiumsfolie.»

			Elias legger seg i lyngen med hendene under hodet. 

			«Hysj nå. La oss nyte skogen mens vi kan. Før pappaen til Isak hugger den ned for å bygge fabrikker.»

			Et sekund stopper Isak opp. Så fortsetter han å kutte søtpotet. 

			«Han kan ikke», sier Isak. «Skogen er vernet. Det er derfor dere ikke burde –»

			«Sshhhh.» Elias vifter med hånda i lufta. «Vekk meg når maten er klar.»

			Isak rister på hodet. Han ruller ut folien, som glitrer skarpt i sola.

			Ylva sitter med ryggen inntil bjørka og spikker på en vandrestav. Av og til flytter Isak på greinene så bålet knit­rer. Siv er svett i vikingkjolen, og musklene verker. Hun lirker frem telefonen. Klokka er halv seks. Hva skal de gjøre hvis de faktisk kommer seg inn i klosteret? Så langt har ikke Siv tenkt. Kanskje er det ikke så dumt med en liten pause. Hun legger seg på ryggen og stirrer opp på himmelen. Lufta summer av insekter. Gjennom summingen er det som hun kan høre ordene til Isak: Kanskje jeg har mer tro på deg.

			De har kjent hverandre så lenge hun kan huske, men hun blir ikke klok på ham. På barneskolen var han bare rar. Men etter at de begynte i åttende, er det som om alt det rare ved ham har blitt til noe annet. Noe spennende. Tidligere i vår var han borte fra skolen et par dager. Etterpå gikk det rykter om at han hadde sagt til læreren at når sivilisasjonen kollapset, ville det være mer nyttig å ha lært om skogen enn om algebra. Siv kan se det for seg. Hvordan det brenner i øynene til Isak når han snakker om ting han bryr seg om. 

			Den tørre mosen stikker henne på lårene, får myggstikkene til å klø. Stillheten gjør Siv rastløs. Hun reiser seg, napper en foliepakke ut av bålet og åpner den. Poteten er litt for hard. Men den smaker røykt og søtt. Supergodt. 

			Best å ikke vise det til Elias.

			Men han og Ylva snakker om en tåpelig film de vil se, mens de trykker i seg potet etter potet. Isak sitter taus ved det knitrende bålet. 

			«Okei!» Siv tørker hendene på kjolen. «La oss dra før det blir for sent.» 

			Hun reiser seg med tunge bein. 

			«Skolen», begynner hun, men retter seg selv, «klosteret ligger drøye fem hundre meter nedi dalen her. Siden det er søndag, er det grunn til å tro at stedet er tomt. Alle pinglete munker og nonner er opptatt med å be. Det er nå vi må slå til! Om vi støter på sivile, blir de våre treller!» Tenk om de faktisk hadde møtt på en lærer. Det ville vært interessant.

			Ylva kikker så vidt opp fra staven hun holder på å spikke. «Straks ferdig, skal bare –»

			Før hun får sagt mer, er Elias oppe ved siden av henne. Han griper staven ut av hendene hennes og stikker den inn i hulrommet på furuen. Da han tar den ut, glinser stavtuppen av kvae.

			«Hallo?!» roper Ylva.

			«Jo visst skal vi raide!» gliser Elias. 

			Det går ikke opp for Siv hva han er i ferd med å gjøre før han stikker den glinsende stavtuppen inn i bålet. Sola er for skarp til at hun kan se flammene, men når Elias veiver med staven summer den intenst.

			«Hei, jeg tror ikke det der –», begynner Isak. 

			Stemmen hans blir trampet ned av Ylva som løper mot bålet og setter fyr på enda en kvist. Elias fekter med flammen mot henne. Knisende løper hun bort fra ham og inn i skogen, mens hun svinger vilt med kvisten.

			«Hei!» roper Siv. «Klosteret er der nede!»

			Men ingen av dem svarer. Til slutt blir selv Ylvas røde hår slukt av trærne. Siv banner og snur seg tilbake mot Isak. Han er i ferd med å helle drikkeflaska si over bålet. Med et ptsjuu veller hvit røyk opp foran ham.

			«Du kan ikke la dem herse med deg», sier Siv.

			 Det kommer ut skarpere enn hun har tenkt. 

			Hun prøver igjen. «Hvorfor sier du ikke tydeligere ifra?»

			«Det plager meg ikke.» 

			Stemmen hans er helt nøytral, som om det virkelig ikke bryr ham. Men hun kan ikke fatte hvorfor. Det er mye med Isak hun ikke forstår. 

			Og i dag er han faktisk litt ekstra fjern.

			Foran dem er røyken på vei opp mot himmelen. Bålet har blitt grått.

			Egentlig burde de droppe både Elias og Ylva. Raide klosteret alene. Men gjøre noe alene med Isak? Tanken er både skummel og fristende på samme tid. 

			«Jeg sier bare at du er smartere enn ham. Ingen grunn til at han skal bestemme over deg.»

			Isak snur seg mot henne. Ansiktet er midt i sollyset og umulig å tolke. 

			«Han tror han bestemmer over meg. Men han er en idiot. Jeg stikker snart herfra, mens han vil bli her til han er grå og rynkete.» 

			Øynene hans gløder. Håret gløder. Selv fregnene gløder.

			Siv tar sjansen på å gå et skritt nærmere. 

			«Jeg hørte at faren din ikke vil la deg drive med laiv?»

			«Neeei, han bare liker ikke at jeg er i skogen på denne siden av dalen. Gudene vet hvorfor. Men han er bortreist.» En kort pause før Isak legger til: «Jeg sover hos Ben.» 

			«Kan ikke han være med på å laive?»

			«Å få Ben vekk fra datamaskinen er enda vanskeligere enn å temme Elias.» 

			Isak smiler forsiktig. Øynene blir til streker i ansiktet, som allerede er sommerbrunt. Han er så fin at Siv har lyst til å stryke på ham eller kanskje dytte ham, et eller annet for å få ta på ham. Men hun har blitt skjelven i både hender og bein. Av og til tenker hun på ham før hun får sove. Hun ser for seg at hun lener seg frem og møter leppene hans, og så –

			Dagdrømmene slutter alltid der.

			Men hun har jo ikke tenkt å kysse ham på ekte! Sånne kyss skjer bare på film, ikke her i bygda. 

			«Siv, jeg har tenkt litt …» 

			Leppene hans beveger seg nesten ikke da han sier navnet hennes. De ser tørre og sprukne ut.

			«Mhm», svarer Siv, nesten lydløst. 

			Men hvis hun skulle ha kysset ham, så måtte det ha skjedd nå. Nå som de er vikinger på vei til å raide et kloster. 

			Er hun så modig?

			Hun holder pusten. Strekker seg opp på tærne og lener seg fremover. Hjertet hamrer. Hun lukker øynene. Leppene hans er tørre og sprukne. Og varme.  

			«Hei», sier Isak og skyver henne forsiktig unna. Den lave stemmen hans er nesten et knurr. «En vikingkriger skal ikke kysse en trell.»

			Siv ser forvirret på ham. Ansiktet hans er uttrykksløst, men både øynene og fregnene har sluknet. Hun blir kald i hele kroppen. Bortsett fra kinnene, som blir varmere og varmere. 

			«En vikingkriger gjør hva hun vil», hører hun seg selv si. 

			Så dytter hun ham bakover med begge hender. Med et ouff  lander Isak på ryggen i mosen. 

			Hun griper sverdet og løper vekk. Vekk fra ham, inn i skogen, hvor ingen kan se hvor flau hun er. Det er ikke før hun legger merke til de tette trærne at hun skjønner at hun løper feil vei. Ut igjen, nedover skråningen mot henge­broa. Først da hun er minst hundre meter vekk fra ham, snur hun seg og roper: «Skal vi raide det klosteret, eller?» 

			Men bak seg ser hun kun den tette skogen som skråner oppover fjellsiden. Ingen tegn til Isak. Likevel kan hun fortsatt føle de tørre leppene hans, varmen fra munnen hans. Stikket i brystet da han skjøv henne bort.

			«Ylva?» roper hun prøvende. «Elias?»

			Ingen av dem svarer. Kinnene hennes blir enda varmere. Hele kroppen prikker. Siv småløper nedover skråningen. Forhåpentligvis har de tatt samme vei. Idioter. Hvor vanskelig kan det være å gjøre noe så enkelt som å raide et kloster? Da hun kommer så langt ned at hun ikke lenger kan se bygda under seg, stopper hun for å trekke pusten. Men lufta hun trekker inn er merkelig besk, neseborene svir. Forvirret snur hun seg. En tykk, svart røyk flommer opp fra trærne. Lufta knitrer og lukter svidd.

			Det brenner i skogen.

